1. 19 лютага ў 11 гадзін у Інстытуце мовазнаўства (адрас: Сурганава 1, корпус 2, пак. 302) адбудзецца навукова-практычны семінар “Сусветная мовазнаўчая славістычная бібліяграфія ў інтэрнэце: прынцыпы функцыянавання і практычнае выкарыстанне ў навуковай дзейнасці”. Семінар прысвечаны аднаму з найважнейшых складнікаў і інструментаў дзейнасці вучоных – навуковай інфармацыі. Для ўсіх даследчыкаў славянскіх моў такім інструментам з’яўляецца “Сусветная мовазнаўчая славістычная бібліяграфія”, якая ствараецца міжнароднай супольнасцю славістаў на базе Інстытута славістыкі Польскай акадэміі навук. З 2007 года бібліяграфія, першапачаткова кніжная, даступна ў інтэрнэце як інфармацыйна-пошукавая сістэма iSybislaw. На сённяшні дзень у ёй змешчана больш за 23 тысячы бібліяграфічных запісаў, якія ахопліваюць перыяд з 1992 г. да нашых дзён. Архітэктура гэтай сістэмы дазваляе навукоўцам не толькі атрымліваць інфармацыю пра выдадзеныя працы, але і вырашаць задачы навукова-метадалагічнага плану. Удзельнікі семінару атрымаюць метадычныя парады па практычным выкарыстанні бібліяграфічнай базы і даведаюцца пра разнастайныя пошукавыя інструменты для эфектыўнай працы з бібліяграфічнай інфармацыяй.